


	AKTIVITA: Školský pokus

	Názov: Reakcie glukózy, fruktózy, sacharózy a škrobu

	Predmet: Chémia
	Základná škola
	Ročník: 9.

	Tematický celok: Zlúčeniny uhlíka

	Téma: Sacharidy

	Forma výučba: povinná, hodina základného typu

	Cieľ:
Žiak dokáže na základe pozorovania priebehu chemických reakcií rozlíšiť glukózu, fruktózu, sacharózu a škrob.

	Pomôcky, technika, chemikálie:
6 skúmaviek, stojan, na skúmavky, držiak na skúmavku, pipety alebo kvapkadlá, kahan, zápalky.
NaOH (w% = 10 %), CuSO4 (w% = 5 %), Lugolov roztok (2 % roztok jódu a jodidu draselného v destilovanej vode ), roztok glukózy, fruktózy, sacharózy a škrobu.

	Postup:
1. Do skúmavky nalejeme asi 2 cm3 roztoku glukózy. Pridáme asi 2cm3 roztoku hydroxidu sodného a 1cm3 roztoku síranu meďnatého. Roztok premiešame a zahrievame. Pozorujeme. Podobne postupujeme s ďalšími vzorkami sacharidov.
2. Na pozorovanie urobíme tzv. slepý pokus - namiesto roztoku sacharidu použijeme vodu, ďalší postup je rovnaký ako pri roztoku sacharidu.
3. Do skúmavky nalejeme asi 1 cm3 roztoku glukózy. Pridáme 2-3 kvapky Lugolovho roztoku. Pozorujeme. Podobne postupujeme s ďalšími vzorkami. Urobíme aj slepý pokus.

	Nákres:
A: reakcia s roztokom hydroxidu sodného a síranu meďnatého




             
glukóza   fruktóza  sacharóza škrob   


B: reakcia s roztok jódu




                        
glukóza   fruktóza  sacharóza škrob   

	Pozorovanie:
Pri reakcii glukózy a fruktózy s roztokom hydroxidu sodného a síranu meďnatého vznikla tehlovočervená zrazenina. Pri reakcii s roztokom jódu vznikol pri škrobe tmavomodrý roztok. 

	Vysvetlenie:
Vzniknutá tehlovočervená zrazenina je oxid  meďný. Pri reakcii sa sacharid oxidoval a meď s oxidačným číslom II v sírane meďnatom CuSO4 sa redukovala na meď s oxidačným číslom I v oxide meďnom Cu2O.
Reakciou jódu so sacharidom vieme odlíšiť škrob od ostatných sacharidov. Pri reakcii škrobu s roztokom jódu vzniká tmavomodré sfarbenie.

	Didaktické rozpracovanie:
· demonštračný pokus učiteľa, dokazujúci pokus,
· je možné spomenúť aj zaujímavosti reakcie roztoku sacharidu s hydroxidom sodným a síranom meďnatým, ktorá sa využíva v praxi, napr. v zdravotníctve na dôkaz glukózy v moči - jej prítomnosť signalizuje ochorenie – cukrovku,
· pri realizácii pokusu je užitočné pre lepšiu viditeľnosť použiť biele alebo čierne pozadie,
· pri demonštrácii pokusu pred žiakmi treba mať na pamäti, že nie je dobré mať v pozadí žiadne iné skúmavky, ktoré nie sú potrebné k realizácii pokusu, kazí to jeho estetickosť.

	Skúsenosti a odporúčania:
· vhodné je použiť menšie množstvá chemických látok,
· [bookmark: _GoBack]údaje potrebné pre prípravu roztokov:  (10 % NaOH) = 1,087 g·cm–3, M(NaOH) = 39,997 g·mol–1,  (5 % CuSO4) = 1,061 g·cm–3, M(CuSO4) = 159,608 g·mol–1,
· Lugolov roztok:  5 g jódu, 10 g jodidu draselného a 85 cm3 vody.

	Alternatíva:


	BOZP:
Hydroxid sodný (NaOH): H290, H314, P280, P303 + P361 + P353, P304 + P340 + P310, P305 + P351 + P338.
Síran meďnatý (CuSO4): H302, H315, H319, H400, H410, P273, P305 + P351 + P338, P501.
Jodid draselný (KI): H302, H315, H319, P305 + P351 + P338.

	Vypracoval: doc. RNDr. Marek Skoršepa, PhD., Katedra chémie FPV UMB Banská Bystrica

